**Kartuliaretus kaasajal**. Terje Tähtjärv, Maaelu Teadmuskeskus, teadur, kartuliaretaja

Kaasaegne kartuli sordiaretus ei erine metoodika poolest väga palju J. Aamisepa üles ehitatud metoodikast, muutunud on vaid tehnilised võimalused ja väljatöötatud sordiaretust toetavad laborimeetodid. Eestis on 123 aasta jooksul aretatud 49 kartulisorti, milleks on veel vaja ikka uusi sorte? Põhjuseid on mitu: meie muutuvad ilmastikutingimused ehk kliima muutus, koos sellega kohanevad uued haigustüved ja sellega haiguste muutumine. Muutunud on inimeste maitse-eelistused, toitude mitmekesisus tekitab kartulile kõva konkurentsi.

Kartuli sordiaretus on väga aeganõudev protsess: seemnest uue sordi väljakuulutamiseni võib kuluda 15 aastat. Neist kahel toimuvad Riiklikud katsed ja EÜP katsed. Uue sordi sünd saab alguse kahe sordi vanemateks valimisega ja nende ristamisega. Sealt saadud seeme külvatakse, nii saame seemiktaimed, millest koristusel valitakse ilusamad ja tugevamad pesad. Iga valitud pesa võib olla potentsiaalne sort. Järgmised 2 mugulpõlvkonda kasvatatakse põllul 2 aasta jooksul eesmärgiks saadud materjali paljundada. Tehakse jälle valikuid ja paremad jätkavad aretusprotsessi juba võrdluskatsetes kuni parimate välja valimiseni millest võib saada uue sordi. Põllul hindame taimede morfoloogilisi tunnuseid ja kartulil enam levinud haiguste esinemist. Sügisese koristuse ajal toimub jälle prakeerimine. Peale koristust teeme mugulaanalüüsi et hinnata mugulate välimust ja samuti mugulate haigusi.

Biotehnoloogia osakond teostab marker analüüsi Multiplex PCR meetodiga, hinnatakse 9 erineva resistentsusgeeni olemasolu aretistel. Nii võime ilma resistentsuseta aretised ilma põlluhindamiseta ära prakeerida, võites sellega aega.

Sügisel ja kevadel hindame aretiste keedu ja küpsetusomadusi. Need sõltuvad väga paljudest teguritest, alustades kasvukohast, ilmastikust, koristusest, sordist, hoiutingimustest.

Miks eelistada Eestis aretatud sorte? Sest nad on kohanenud meie tingimustega, välja on valitud haigusresistentsemad, kulinaarne test on tehtud ja see kõik toimub riikliku programmi alusel. See tähendab me kõik oleme makse makstes andnud sellesse oma panuse ja rumal oleks seda mitte ära kasutada.